stanford-oval/wikipedia huggingface dataset:
הפצצת ברום
ההתקפה

בבוקר 3 במרץ הוביל לויטננט זנג'ירו מייאנו, מפקד קבוצת האוויר השלישית של שירות האוויר של הצי הקיסרי היפני, תשעה מטוסי קרב מדגם מיצובישי זירו ומטוס סיור מדגם מיצובישי C5M2 מבסיסם בקופאנג שבטימור.
החל משעה 9:20 תקפו מטוסי הזירו במקלעים ובתותחים את מעגן המטוסים הימיים במפרץ רובאק ועל בסיס חיל האוויר המלכותי האוסטרלי שבברום. במהלך התקיפות לא הוטלו פצצות, והדיווחים שהגיעו בדבר הפצצות היו כנראה עדויות של השלכת מכלי הדלק העודפים מהמטוסים היפנים. התקיפה נמשכה בסך הכל כשעה.
המטוסים היפנים השמידו לפחות 22 כלי טיס של בעלות הברית, ביניהם מפציץ B-24A ליברייטור, שטס עמוס פצועים, וכמעט 20 מהם נהרגו כשהמטוס התרסק בים, כ-16 ק"מ מברום. בעלות הברית איבדו 15 מטוסים ימיים שעל סיפונן היו פליטים הולנדים רבים, ומספר ההרוגים המדויק וזהותם לא נודעה. מבין ההרוגים הידועים היו 9 ילדים, מגיל שנה ומעלה. בשדה התעופה, המטוסים היפנים השמידו 2 מפציצים מדגם B-17E מבצר מעופף ומפציץ B-24 של חיל האוויר האמריקאי. חיל האוויר האוסטרלי איבד 2 מטוסי לוקהיד הדסון, וחיל האוויר המלכותי של איי הודו המזרחיים ההולנדיים איבד לוקהיד לודסטאר.
כלי הטיס שהושמדו כללו: שמונה סירות מעופפות מדגם PBY קטלינה שהופעלו על ידי חיל האוויר המלכותי האוסטרלי, שירות האוויר של הצי המלכותי ההולנדי (MLD), הצי האמריקאי וחיל האוויר המלכותי; שני מטוסי ים מדגם שורט אמפייר שהשתייכו ל־RAAF ולחברת התעופה קוואנטס, וחמישה מטוסי ים מדגם דורניר Do 24 של MLD.
מטוס נוסעים מדגם דאגלס DC-3 של חברת התעופה KLM, שסימונו PK-AFV, נשא פליטים מבאנדונג. המטוס הותקף על ידי שלושה מטוסי זירו כ-80 ק"מ מצפון לברום. המטוס הצליח להמשיך ולנחות נחיתת אונס מוצלחת על חוף ליד ברום, אך לאחר מכן הותקף שוב בירי, מה שגרם למותם של ארבעה אנשים ולגניבת יהלומים בשווי של כ-150,000 עד 300,000 ליש"ט (כיום כ-20 עד 40 מיליון דולר אוסטרלי).
באותה עת לא היו מטוסי קרב של בעלות הברית בברום. מטוסי הזירו נתקלו באש קלה בלבד מכלי נשק מהקרקע. טייס זירו אחד, רב-נגד אוסמו קודו, נהרג מאש נ"מ ששיגר טייס הולנדי מ-ML-KNIL, סגן ראשון גאס וינקל, שהשתמש במקלע 7.9 מ"מ שהסיר ממטוס הלוקהיד לודסטאר שלו. וינקל איזן את הנשק על כתפו וספג כוויות בזרועו השמאלית כאשר נגע בקנה המקלע לאחר הירי. למטוס זירו נוסף אזל הדלק והוא נאלץ לנטוש את המטוס בדרכו חזרה לבסיס, אך הטייס שרד.
בשנת 2010, מחקר חדש מצא שמטוס הזירו של קודו הופל על ידי המקלעים האחוריים במפציץ B-24A, אשר הופל בעצמו על ידי התקפתו של קודו, עם אובדן 19 מתוך 20 אנשי הצוות הצבאיים האמריקאים שהיו עליו.
אחרי ההתקפה

בהמשך, כשהוא מתאר את ההתקפה, רב-טוראי פרנק ראסל (RAAF), שהיה באחת הסירות המעופפות במפרץ רובק במהלך הפשיטה, ציין כי ראה "סצנה של הרס מזעזע... מהסירות המעופפות שלנו... עלו ענני עשן שחורים ענקיים. כתמי דלק בוער צפו בכל רחבי הים... מסביבנו ירד זרם בלתי פוסק של כדורים נותבים. כמה מהדורנירים ההולנדיים היו מלאים בנשים וילדים, שחיכו להמריא ל... מקום מבטחים."
צ'רלי ד'אנטואן, מתדלק סירות מעופפות מקומי, סייע לשני נוסעים מהמטוסים להגיע לחוף, כשהוא שוחה בים של דלק בוער ופסולת. ד'אנטואן קיבל מאוחר יותר אות גבורה מהממשלה ההולנדית והוזמן להשתתף בקבלת פנים מלכותית בהולנד.
לפחות איש צבא אמריקאי אחד, רב-טוראי מלווין דונוהו, הצליח לשחות כ-16 ק"מ מה-B-24 שהתרסק אל החוף, מסע שארך יותר מ-36 שעות. כמה דיווחים מספרים שגם רב-טוראי ווילארד ג'יי. ביטי הגיע לחוף אך מת זמן קצר לאחר מכן; מקורות אחרים מצביעים על כך שזה היה דיווח שגוי, שמקורו בכתבה בעיתון אחד.
מטוסים יפניים ביצעו לאחר מכן מספר התקפות קטנות יותר על אזור ברום. ב-20 במרץ, מפציצים בינוניים מדגם מיצובישי G4M2 "בטי" ביצעו תקיפה בגובה רב על שדה התעופה. אזרח אחד נהרג ונוצרו מספר מכתשים מהתקיפה. ההתקפה האחרונה הייתה באוגוסט 1943.
הערות שוליים

↑  Lt. j.g. Paul D. Petsu, USS Sides pays tribute to Broome’s One Day War, USS Sides Public Affairs, ‏17 ביוני 2002 (ארכיון)
↑  Japanese missions against Broome and Roebuck Bay, Pacific Wrecks (ארכיון)
↑  Veterans Review Board (no date), "Darwin" (ארכיון)
פעולה במחנה הפליטים ביריחו

"פעולה במחנה הפליטים ביריחו" הוא שמו של מיצג שערך האמן הישראלי פנחס כהן גן בשנת 1974. המיצג כלל כמה פעולות אמנותיות במחנה פליטים ליד יריחו.
הפעולה במחנה הפליטים ביריחו, שהיה נטוש באותה עת, התקיימה ב-10 בפברואר 1974 במחנה פליטים פלסטיני הממוקם בצפון-מזרחה של העיר יריחו, בקרבת ח'רבת אל-מפג'ר. במהלך הפעולה בנה כהן גן מחסה ארעי שכלל אוהל ירוק ומבנה נוסף, דמוי מפרש, אף הוא עשוי מבד. בתוך מחסה זה ניהל שיחה עם שני פלסטינים תושבי המחנה "על ישראל במרחק 25 שנה, בשנת אלפיים, בפני שני פליטים ומלווים של כהן גן". בסופה של השיחה הצהיר כהן גן כי "פליט הוא אדם שאיננו יכול לחזור למקום הולדתו".
תיעוד המיצג הוצג בכמה תערוכות במהלך השנים. ביניהן תערוכת היחיד של כהן גן "פעילויות" (1974), שנערכה במוזיאון ישראל, "העיניים של המדינה, אמנות חזותית במדינה ללא גבולות" (1998) במוזיאון תל אביב לאמנות, "אהבה ממבט ראשון: אמנות ישראלית מאוסף ורה, סילוויה וארטורו שוורץ" (2001) במוזיאון ישראל. גדעון עפרת תיאר את הפעולה ואת מכלול מיצגיו של כהן גן בשנות השבעים של המאה ה-20 כ"עימות בין סביבות" הנוצר על ידי העתקת סביבה תרבותית אחת אל סביבה זרה אחרת. על פי עפרת היווה הדבר "ביטוי מטאפורי לבעיות של כהן-גן כפרט (נולד במרוקו וחש כפליט בחברתו) ולבעיות של מדינת ישראל וקשריה התרבותיים לסביבה מידית".
הערות שוליים

↑  פישר, יונה (אוצר), פנחס כהן גן, פעולות, מוזיאון ישראל, ירושלים, 1974.
↑  תמוז, בנימין (עורך), סיפורה של אמנות ישראל, מסדה, 1980, עמ' 288.
יוסטון טקסאנס

יוסטון טקסאנס (באנגלית: Houston Texans) היא קבוצת פוטבול בליגת ה־NFL אשר נוסדה בשנת 2002 ומושבה ביוסטון, טקסס.
היסטוריה

הקבוצה היא החדשה ביותר מבין קבוצות הליגה וממלאת את החלל שהותירה קבוצת היוסטון אוילרס שעברה לנאשוויל, טנסי בשנת 1997.
מגרשה הביתי של הקבוצה הוא אצטדיון NRG אשר הספיק אירח את סופרבול XXXVIII בעונת 2004.
הקבוצה סיימה לראשונה במאזן ניצחונות חיובי בעונת 2009, והעפילה לראשונה לפלייאוף בעונת 2011 כשזכתה בראשות הבית הדרומי של ה-AFC.
דייוויד קאר, קוורטרבק הקבוצה לשעבר היה לבחירת הדראפט הראשונה של הקבוצה בהיסטוריה. הוא נבחר במקום הראשון הכללי בדראפט של שנת 2002, לאחר חמש עונות מאכזבות עזב קאר את הקבוצה. בעונת 2011 בחרה הקבוצה בדראפט את שחקן הגנה ג'יי. ג'יי. וואט שסייע לה להעפיל לראשונה בתולדותיה לפלייאוף, הוא נבחר לשחקן ההגנה של העונה ב-2012, 2014, ו-2015.
שווי הקבוצה ב-2016 הוערך על ידי מגזין פורבס בכ-2.6 מיליארד דולר, תשיעי מבין קבוצות ה-NFL.
הקבוצה היא בבעלות ג'ניס מקנייר שירשה אותה בבעלה.
הערות שוליים

↑  דירוג פורבס לקבוצות NFL
| קבוצות ליגת ה-NFL> חטיבת ה-AFC | קבוצות ליגת ה-NFL> חטיבת ה-AFC | קבוצות ליגת ה-NFL> חטיבת ה-AFC | קבוצות ליגת ה-NFL> חטיבת ה-AFC | קבוצות ליגת ה-NFL> חטיבת ה-NFC | קבוצות ליגת ה-NFL> חטיבת ה-NFC | קבוצות ליגת ה-NFL> חטיבת ה-NFC | קבוצות ליגת ה-NFL> חטיבת ה-NFC |
| --- | --- | --- | --- | --- | --- | --- | --- |
| הבית המזרחי | הבית הצפוני | הבית הדרומי | הבית המערבי | הבית המזרחי | הבית הצפוני | הבית הדרומי | הבית המערבי |
| באפלו בילס | בולטימור רייבנס | יוסטון טקסאנס | דנוור ברונקוס | דאלאס קאובויס | שיקגו ברס | אטלנטה פאלקונס | אריזונה קרדינלס |
| מיאמי דולפינס | סינסינטי בנגלס | אינדיאנפוליס קולטס | קנזס סיטי צ'יפס | ניו יורק ג'איינטס | דטרויט ליונס | קרוליינה פנתרס | לוס אנג'לס ראמס |
| ניו אינגלנד פטריוטס | קליבלנד בראונס | ג'קסונוויל ג'אגוארס | לאס וגאס ריידרס | פילדלפיה איגלס | גרין ביי פקרס | ניו אורלינס סיינטס | סן פרנסיסקו 49' |
| ניו יורק ג'טס | פיטסבורג סטילרס | טנסי טייטאנס | לוס אנג'לס צ'רג'רס | וושינגטון קומנדרס | מינסוטה ויקינגס | טמפה ביי באקנירס | סיאטל סיהוקס  |
| --- | --- |
בקרת זהויות :  LCCN: n2003114856  VIAF: 125689217   WorldCat (עם VIAF): 125689217 
ערך זה הוא קצרמרבנושא פוטבול. אתם מוזמנים לתרום לוויקיפדיה ו.
הקאות יתר בהיריון

| --- | --- |
 תחום:  מיילדות 
 תסמינים:  hyperemesis 
 קישורים ומאגרי מידע
 eMedicine:  254751 
 MeSH:  D006939
 סיווגים
 ICD-10:  O21.1 
 ICD-11:  JA60 
 
הקאות יתר בהיריון (לטינית: hyperemesis Gravidarum) הן תופעה המתרחשת לעיתים בזמן הריון ומאופיינת בבחילות והקאות מרובות. הקאות יתר בהיריון שונות מבחילות בוקר ונחשבות כמצב חמור יותר. הקאת יתר מוגדרת כיותר משלוש הקאות ביום, ירידה במשקל של 5% או 3 קילוגרמים ממשקל האישה בתחילת ההריון וממצאים של קטונים בשתן בבדיקות מעבדה.
הגורמים להקאות יתר בהיריון לא ידועים, אולם ידועים מספר גורמי סיכון להקאות מרובות. באבחנת הקאות יתר בהיריון נדרשת אבחנה מבדלת לשלילת מחלות שגורמות לתסמינים דומים.
טיפול ראשוני בהקאות יתר כולל שתייה מרובה והימנעות ממזונות קשים לעיכול, וטיפול שמרני לטיפול בבחילות והתייבשות. קיימות ראיות לכך שטיפול תרופתי והמלצות תזונתיות מקלים על התסמינים. טיפול תרופתי מתאים הוא פירידוקסין או מטוקלופראמיד. במקרה של החמרה נדרש אשפוז במחלקת נשים.
הקאות בהיריון מתרחשות ב-70-80% מכלל הנשים ההרות ונחשבות לתופעת לוואי טבעית במהלך הבריא של ההיריון, ולעומת זאת הקאות מרובות משפיעות על כ-0.3%–2.0% של נשים בהיריון בלבד. בעבר מוות מסיבוכים של הקאות מרובות היה גורם עיקרי לתמותה בהיריון. כיום בעזרת טיפול רפואי מקרי המוות הם נדירים מאוד. הסיכון להפלה בקרב המושפעות מהקאות יתר נמוך, אך קיים סיכון ללידה מוקדמת.
תסמינים

הקאות מרובות עשויים לגרום :
אובדן של 5% ממשקל הגוף טרם ההיריון
אנצפלתיה על שם וורוניקה (אנ')
התייבשות, העשויה להתפתח עד כדי חמצת
הפרעות תזונתיות כגון מחסור בוויטמין B1, מחסור בוויטמין B6, או מחסור ויטמין B12
הפרעות קרישה עקב מחסור בוויטמין B1
נוירופתיות פריפרית
חוסר איזון בחילוף החומרים כגון פעילות יתר של בלוטת התריס
חזה אוויר וקרעים בוושט כתוצאה ממאמץ בהקאה.
ריור יתר (sialorrhea gravidarum)
הסימפטומים עשויים להחמיר כתוצאה מבעיות תזונה, רעב, עייפות וויטמינים הניטלים על ידי נשים בהיריון (ביחוד כאלו המכילים ברזל). נשים רבות עם הקאות מרובות מעידות על רגישות לריחות בסביבה, ריחות מסוימים עשויים להחמיר את הסימפטומים.
הקאות יתר נוטות להופיע בשליש הראשון של ההיריון ונמשכות פרק זמן ארוך יותר מבחילות הבוקר. רוב הנשים חוות הקלה בבחילות בוקר לקראת השליש השני של ההיריון, אולם נשים שסובלות מהקאות מרובות עשויות לחוות תסמינים חמורים עד לידת התינוק ולעיתים אף לאחר הלידה. אחוז קטן מהסובלות מהקאות מרובות מקיאות לעיתים נדירות אך עדיין חוות בחילות ושאר הסימפטומים של הקאות מרובות.
גורמים

הגורמים ומנגנון המחלה להקאות יתר אינו ידוע. ההשערה הרווחת היא שהקאות מרובות נגרמות כתוצאה משילוב של גורמים הכוללים בין היתר מרכיבים גנטיים. נשים עם היסטוריה של הקאות מרובות נוטות לפתח את המחלה.
גורם אשר נחשב למשפיע על הקאות מרובות הוא תגובת נגד לשינויים הורמונליים בהיריון, בפרט רמות גבוהות של בטא גונדוטרופין כוריוני אנושי (hCG). תאוריה זו מסבירה מדוע הקאות מרובות שכיחות דווקא בשליש הראשון של ההיריון (בדרך כלל סביב שבוע 8–12 של היריון) שבו רמת בטא גונדוטרופין כוריוני אנושי הגבוהה ביותר. גורם משוער נוסף הוא עליה ברמת אסטרוגנים אצל האם (גורם להפחתת תנועתיות מעיים בקיבה ולזרימה חוזרת של תוכן התרסריון לקיבה שמובילה לבחילות/הקאות). בנוסף לסיבות אנדוקריניות, בקרב הסובלות מהקאות יתר בהיריון נמצאה שכיחות גבוהה יותר של זיהום מהליקובקטר פילורי הקשר בין חיידק זה למחלה נתמך במספר מחקרים בהם סובלות מהקאות יתר בהיריון חוו הקלה מלאה לאחר טיפול בגורם החיידקי. חיידק כגורם למחלה יכול להוות הסבר לשוני בשכיחות המחלה בקבוצות אתניות שונות. עם זאת רוב הנשים בהיריון בעלות החיידק הליקובקטר פילורי הן אתסמיניות, כלומר ללא תסמינים.
פתופיזיולוגיה

למרות ההבנה החסרה של הפתופיזיולוגיה של הקאות מרובות בהיריון התקבלה התאוריה כי רמות של גונדוטרופין כוריוני אנושי קשורות להקאות. כמו כן גם ההורמון לפטין עשוי להיות מעורב במנגנון המחלה.
תהליכים פאטופיזיולוגיים המעורבים מסוכמים בטבלא הבאה:
| מקור | גורם | הפתופיזיולוגיה |
| --- | --- | --- |
|  השליה  גופיף צהוב | hCG |  התנפחות של מערכת העיכול  בהצלבה עם תירוטרופין, גורם לפעילות יתר של בלוטת התריס |
| השליה |  אסטרוגן  פרוגסטרון  |  ירידה בתנועתיות מערכת העיכול  אנזימי כבד גבוהים  ירידה ברמת הלחץ של שריר הסוגר התחתון של הוושט  עלייה בהורמוני מין במערכת הדם הפורטלית |
| מערכת העיכול | הליקובקטר פילורי | רמת סטרואידים גבוהה |
אבחון > אבחנה מבדלת

בחילות והקאות יכולות להוות תסמין של מחלות נוספות אותן יש לשלול כולל: דלקת המעי (Gastroenteritis), כיב פפטי, מחלות כיס מרה, דלקת כבד, דלקת לבלב, אי ספיקת כליות, מחלות בלוטת התריס, היפרקלצמיה והיפרפאראתירואידיזם.
אבחון > בדיקות

בדיקות שכיחות כוללות רמת אוריאה ניטרוגן בדם (BUN), אלקטרוליטים, תפקודי כבד, בדיקת שתן, ותפקודי בלוטת התריס. בדיקות המוטאולוגיות כוללות רמות המטוקריט. סריקת אולטרסאונד עשויה להיות נחוצה לבדיקת מצב הריוני ושלילת מולה (אנטומיה).
טיפול

טיפול מוקדם ושינוי הרגלים תזונתיים ואורך חיים עשויים להקל על תסמינים מסוימים. הטיפול הראשוני הוא שתיית נוזלים ואכילת מזון קל לעיכול. בשל החשש להתייבשות חמורה וסיבוכים אחרים, הקאות יתר בהיריון מטופלות כמקרה חרום. אם טיפול שמרני נכשל, ייתכן שיידרש טיפול נרחב הכולל שימוש בתרופות ועירוי נוזלים. לעיתים תזונה רגילה אינה מספיקה ונדרשת תמיכה תזונתית תוך ורידית עשויה להיות נחוצה.
טיפול > המלצות תזונתיות

המלצות התזונה המקובלות באופן כללי עבור סובלים מהקאות ובחילות תקפות גם לסובלות מהקאות יתר בהיריון. שתייה ואכילה בכמויות קטנות לעיתים קרובות - הימנעות ממצב של קיבה ריקה. הימנעות משתייה לאחר אכילה. אכילה בישיבה והימנעות משכיבה לאחר מכן. אכילת מאכלים עשירים בחלבון ומאכלים עשירים בפחממות. הימנעות ממזונות שומניים ועשירים בטעם.
טיפול > עירוי נוזלים ורידי

עירוי נוזלים מכיל לעיתים קרובות תוספות אלקטרוליטים משום שהקאות חוזרות ונשנות מובילות למחסור באלו. כמו כן, תוספי ויטמין B1 עשויים להינתן במטרה להפחית את הסיכון של אנצפלופתיה על שם ורניקה. רמת הוויטמינים Aו B פוחתת במהלך שבועיים מתחילת ההקאות ולכן עשויים להינתן תוספים אלה. לאחר השלמת הטיפול בעירוי מבוצע מעבר הדרגתי לשתייה אוראלית. לאחר הטיפול בהתייבשות, הטיפול עובר להתמקד בניהול התסמינים כדי לאפשר צריכה נורמלית של מזון. יחד עם זאת, התייבשות והידרציה עשויות להתרחש באופן מחזורי  אשר דורש טיפול מתמשך ומעקב.
טיפול > תמיכה תזונתית

נשים שאינן מגיבות לטיפולי תרופתי ועירוי בנוזלים עשויות להזדקק לתמיכה תזונתית.  ניתן לקבל הזנה תוך ורידית באמצעות קטטר או הזנה פנימית בעזרת צינור נאזוגסטרי. ישנן ראיות מעטות לכך ששימוש ב ויטמין B6 מביא לשיפור. במקרים מסוימים נדרשת הזנת יתר על מנת לאפשר עליה במשקל. תוספי חומצה פולית גם כן עשויים להינתן.
טיפול > תרופות

מספר אנטיאנמטיים יעילים ובטוחים בשימוש בהיריון הם פירידוקסין דוקסילאמין, אנטיהיסטמינים (כמו דיפנהידרמין), פנותיאזין (כגון פרומתאזין). קיימות ראיות מעטות מניסויים קליניים אשר מצביעות על  היעילות של טיפול תרופתי להקאות יתר בהיריון. בעוד שפירידוקסין/דוקסילאמין, שילוב של ויטמין B -6 ודוקסילאמין, יעיל בבחילות בוקר, האפקטיביות שלו בעבור הקאות יתר בהיריון מוטלת בספק. אונדאנסטרון נמצא מועיל במיוחד, אולם יש חששות לגבי השפעתו על שפה שסועה בקרב ולדים,  וקיימים נתונים מעטים לגבי יעילותו (לאחרונה פורסמו מספר מאמרים כתוצאה משימוש גובר בתרופה אצל נשים הרות, שהמסקנה שלהם היא שתופעות הלוואי בוולדים הן נדירות יחסית. כמו כן, במחקרים שכן מצאו קשר גבוה יותר, לא הצליחו לשחזר את אותן תוצאות במחקר נוסף). נעשה שימוש גם במטוקלופראמיד אשר גורם באופן יחסי לפחות תופעות לואי. העדויות ליעילות של קורטיקוסטרואידים חלשות, ישנן מספר ראיות כי שימוש בסטרואידים אצל נשים בהיריון עשוי להעלות במעט את הסיכון של שפה שסועה אצל התינוקות ועלול לדכא את פעילות בלוטת יותרת הכליה. עם זאת, הידרוקורטיזון ופרדניזולון מנוטרלים בשיליה ושימוש בהם יעשה לאחר 12 שבועות היריון.
טיפול > רפואה אלטרנטיבית

השימוש בזנגביל (ג'ינג'ר) מומלץ אך הראיות ליעילותו מוגבלות. מספר מחקרים תומכים ביעילותו של זנגביל כפלצבו אך גם קימות עדויות לתופעות לוואי גופניות ורגשיות לשימוש בזנגביל.
טיפול > תמיכה נפשית

במחקר נמצא כי בשל נדירותן של הקאות יתר בהיריון ושכיחותן של בחילות בוקר, נשים הסובלות מהקאות יתר חוות קשיים נפשיים בהתמודדות עם התופעה בשל חוסר הכרה במצבן מצד הסביבה הקרובה. נמצא שהקושי עלול להתפתח עד כדי הפרעת דחק פוסט טראומטית.
סיבוכים

לפני הטיפול בהחזרת נוזלים תוך ורידית, הקאות יתר בהיריון היוו גורם עיקרי לתמותה אימהית.
סיבוכים > אישה בהיריון

אם הקאות בהיריון אינן מטופלות כראוי  הסיבוכים האפשריים כוללים: אנצפלופתיה על שם ורניקה, אי ספיקת כליות, קרישה, ניוון שרירים, תסמונת מלורי-וייס, היפוגליקמיה, צהבת, תת-תזונה, פקקת ורידים עמוקה, תסחיף ריאתי, קריעה בטחול,היצרות של העורקים המוחיים. דיכאון והפרעות דחק פוסט טראומטיות.
סיבוכים > עובר

השפעת הקאות מרובות על העובר נובעות בעיקר בשל חוסר איזון אלקטרוליטי של האם. עוברים של נשים עם הקאות חמורות בהיריון שעלו פחות מ-7 ק"ג במשקלן במהלך ההיריון נוטים להיות בעלי משקל לידה נמוך יחסית ולהיוולד לפני שבוע 37 להיריון. תינוקות לנשים עם הקאות יתר בהיריון שעלו יותר מ-7 ק"ג במשקלן לא שונים מתינוקות לאמהות שלא לקו בהקאות מרובות. לא קיים הבדל משמעותי בשיעור המוות אצל תינוקות שנולדו לאמהות שלקו בהקאות מרובות לעומת תינוקות שנולדו לאמהות שלא לקו בכך. ילדים שנולדו לאמהות עם הקאות מרובות בהיריון שלא טופלו מאובחנים פי ארבעה באבחונים נוירו התנהגותיים.
אפידמיולוגיה

הקאות בהיריון הוא מצב שכיח המשפיע על כ-50% של נשים בהיריון, כאשר25% חשות בחילות. עם זאת, השכיחות של הקאות יתר בהיריון היא רק %0.3–1.5% מבין הנשים ההרות. ששיעור המחלה משתנה בין תרבויות. הקאות יתר בהיריון הן סיבת האשפוז השכיחה ביותר לנשים בהיריון במחצית הראשונה של ההיריון,לאחר לידה מוקדמת . 0.8% מהנשים הסובלות מהקאות יתר יאושפזו בממוצע 1.3 פעמים למשך 2.6-4 ימי אשפוז. גורמים כגון זיהום מהליקובקטר פילורי, עלייה ברמת הורמון בלוטת התריס, היריון בגיל מוקדם, מדד מסת הגוף נמוך לפני היריון, הריונות מרובים, מולה והיסטוריה של הקאות יתר בהיריון נקשרו עם התפתחות של הקאות יתר בהיריון.
היסטוריה

בעבר הסברה הייתה שקיים קשר בין הקאות יתר בהיריון לקונפליקטים פסיכולוגיים הקשורים להיריון. מחקרים לא מצאו הבדל בשכיחות של הפרעות פסיכולוגיות בין נשים הלוקות בהקאות יתר לאלו שלא. בנוסף, לא נמצא קשר שכזה בין מצב משפחתי ותכנון ההיריון. כיום ישנה הכרה כי ההשפעה של הקאות יתר על מצבה הנפשי של האם נובעת בעיקר בשל חוסר מודעות חברתית לחומרה של הקאות יתר בהיריון.
בעבר ניתן תלידומיד לטיפול בהקאות יתר באירופה עד שהכירו כי תלידומיד היא תרופה טרטוגנית.
אטימולוגיה

Hyperemesis gravidarum מיוונית, Hyper, כלומר מוגזם,emesis, כלומר הקאות. מלטיניתgravidarum, צורת יחוס נשית ברבים, אשר במקרה זה משמעותו שם עצם "אישה בהיריון". לכן, hyperemesis gravidarum משמעותו "הקאות יתר של נשים בהיריון".
מקרים בולטים

מעריכים שהסופרת שרלוט ברונטה סבלה מהקאות יתר בהיריון. שרלוטה ברונטה נפטרה בשנת 1855 בחודש הרביעי להריונה. במהלך הריונה סבלה מהקאות ובחילות חמורות ולא הייתה מסוגלת לעכל כראוי מזון ומים.
קתרין הדוכסית של קיימברידג', אושפזה בעקבות הקאות יתר במהלך ההיריון הראשון שלה, וטופלה בהריונה השני במחלה דומה.
פרנקי ברידג זמרת הסאטרדייז סבלה מהקאות יתר בהיריון במהלך הריונה השני.
ראו גם

בחילות בוקר
בחילה
התייבשות
לקריאה נוספת

Soules, M. R., HUGHES Jr, C. L., Garcia, J. A., Livengood, C. H., Prystowsky, M. R., & ALEXANDER III, E. B. E. N. (1980). Nausea and vomiting of pregnancy: role of human chorionic gonadotropin and 17-hydroxyprogesterone. Obstetrics & Gynecology, 55(6), 696-700.
Salimi-Khayati, A., Sharami, H., Mansour-Ghanaei, F., Sadri, S., & Fallah, M. S. (2003). Helicobacter pylori aeropositivity and the incidence of hyperemesis gravidarum. Medical Science Monitor, 9(1), CR12-CR15.
Kauppila, A., Huhtaniemi, I., & Ylikorkala, O. (1979). Raised serum human chorionic gonadotrophin concentrations in hyperemesis gravidarum. Br Med J, 1(6179), 1670-1671.
תומסון-CSF

| --- | --- |

טיל קרקע-אוויר מדגם Crotale, תוצרת תומסון-CSF
 נתונים כלליים
 תקופת הפעילות:  1968–2000 (כ־32 שנים)
 חברת אם:  צרפת 
 מיקום המטה:  לה דפאנס, צרפת
 ענפי תעשייה:  אירוספייס 
 מוצרים עיקריים:  אוויוניקה, תקשורת, מכ"ם
  
 www.thomson-csf.com
 
תומסון-CSF (בצרפתית: Thomson-CSF) היא חברה צרפתית שהתמחתה במוצרי רדיו, אוויוניקה, מכ"ם ותקשורת. החברה שינתה את שמה ל"קבוצת תאלס" בעקבות רכישתה של חברת "ראקאל אלקטרוניקס" הבריטית בשנת 2000.
היסטוריה

החברה נוסדה בשנת 1968 עקב מיזוג של חברת Thomson-Houston-Hotchkiss-Brandt וחברת CSF ‏( Compagnie Générale de Télégraphie Sans Fil). מקורו של השם "תומסון" הוא בחברה שהקים הממציא האמריקאי אליהו תומסון ושותפו אדווין יוסטון, בשם "תומסון-יוסטון" בשנת 1879. בשנת 1892 היא רכשה את חברתו המתחרה של תומאס אדיסון ומוזגה ליצירת תאגיד ג'נרל אלקטריק. פעילות החברה בצרפת הוקמה באותה שנה בשם "תומסון-יוסטון אינטרנשיונל", היא עסקה תחילה בייצור ושיווק מערכות לתעשיית הייצור וההולכה של חשמל, ואחר כך גם במוצרים ומערכות לשידורי רדיו וטלוויזיה. חברת CSF עסקה בייצור מערכות קשר, מכ"ם רדיו וטלוויזיה.
לאחר הקמת Thomson-CSF התמקדה החברה במוצרי אלקטרוניקה צבאית וחימוש מתקדם (דוגמת טילי קרקע קרקע וקרקע-אוויר), והיא הייתה בבעלות קבוצת תומסון אלקטרוניקה (בצרפתית: Groupe Electronique Thomson), שהיו לה חברות בת נוספות שעסקו בין השאר בייצור מוצרי אלקטרוניקה ביתית, כגון מכשירי טלוויזיה ורדיו, והחזיקה גם במותג RCA החל משנות ה-80.
במהלך שנות ה-70 הייתה החברה ספקית גדולה של ציוד צבאי למדינות ערב. בין השאר סיפקה ציוד לעיראק, מצרים ולוב.
במהלך 1982,החברה הולאמה על ידי ממשלת הנשיא פרנסואה מיטראן, זאת לאחר שצברה הפסדים כבדים והייתה בעלת חשיבות אסטרטגית לצרפת. לאורך שנות ה-80, מצבה הפיננסי של החברה השתפר באופן ניכר, כאשר ביצעה ארגון מחדש רחב היקף, תוך מיקוד מאמציה בייצור אלקטרוניקה עבור לקוחות תאגידיים וביטחוניים. בסוף 1985 זכתה החברה בחוזה לאספקת מערכות קשר לצבא ארצות הברית תמורת 4 מיליארד דולר, זה היה החוזה הגדול ביותר שבו זכתה חברה זרה עד אז עם הצבאי האמריקני.
בתחילת 1997 החליטה ממשלת צרפת להפריט את החברה, שבאותה עת הייתה ליצרנית האלקטרוניקה הצבאית הגדולה באירופה, היא ייצרה טילים ומערכות קשר, מערכות אופטרוניות, מערכות איתות ואקוסטיקה תת-מימית. עם זאת 35% מהכנסותיה היו גם ממכירות אזרחיות של מכשירי פיקוח אווירי, מערכות מחשבים וציוד אוטומציה ורפואה. מיד אחר כך החל משא ומתן שלא צלח, עם חברת GEC-Marconi, חברת בת לייצור אלקטרוניקה צבאית של תאגיד ג'נרל אלקטריק הבריטי (שלא היה קשור לתאגיד ג'נרל אלקטריק האמריקני), לרכישת החברה. בהמשך נערך משא ומתן שגם הוא נכשל על מיזוג עם קבוצת דיימלר-קרייזלר אירוספייס (DASA) הגרמנית. באותה תקופה החזיקה ממשלת צרפת כ-60% מהמניות והן היו רשומות למסחר בבורסת פריז.
ביוני 2000 רכשה Thomson-CSF את חברת "ראקל אלקטרוניקס" הבריטית תמורת 1.32 מיליארד ליש"ט (2.17 מיליארד דולר) במזומן, במטרה לזק את מעמדה בשווקים הבריטי והאמריקני. לחברה הממוזגת היו באותה עת מכירות שנתיות של 7.8 מיליארד דולר. "ראקל אלקטרוניקס" גם עסקה בפיתוח ושיווק מוצרי אלקטרוניקה צבאית וחימוש ובאותה עת זכתה במכרז של הצבא הבריטי, בשיתוף אלביט מערכות מישראל, לאספקת כטבמי"ם.
הערות שוליים

↑  פייננשל טיימס, ‏תומסון רוכשת את ראקאל, באתר גלובס, 16 בינואר 2000
↑  יו. פי. וע"צ, לבנון תקבל טילי קרקע־אוויר צרפתיים, למרחב, 3 בספטמבר 1969
↑  ניצן הורביץ, גורבצ׳וב משיג חוזי ענק בצרפת, חדשות, 6 ביולי 1989
↑  סוכנויות הידיעות, תומסון הצרפתית מזגה את עסקי הטלוויזיה וה-DVD שלה ל-TCL הסינית ובכך הפכה ליצרנית הטלוויזיות הגדולה בעולם, באתר TheMarker‏, 3 בנובמבר 2003
שירות גלובס, ‏תומסון הצרפתית ו-TCL הסינית ימזגו ייצור הטלוויזייות לחברה מס' 1 בעולם, באתר גלובס, 3 בנובמבר 2003
↑  צרפת חתמה על הסכם לשיתוף־פעולה צבאי עם 4 מדינות ערב, על המשמר, 15 במרץ 1978
↑  הספקים של צדאם - לכולם יש תירוץ, מעריב, 1 בפברואר 1991
אלדד בק (פריז). רויטרס (טוקיו), עיראק: נשחרר בני ערובה, אם נקבל ערובות שלא נותקף, חדשות, 30 באוגוסט 1990
↑  משלחת צבאית מצרית נשארת בצרפת לסיכום העיסקה, על המשמר, 29 בינואר 1975
↑  תמר גולן, צרפתים רימו את קדאפי ומכרו לו ציוד חסר ערך, מעריב, 26 בדצמבר 1976
↑  חברה צרפתית תספק ציוד צבאי ב- 4 מיליארד דולר, מעריב, 6 בנובמבר 1985
↑  בלומברג, פאריס, ‏ממשלת צרפת החליטה למכור את תומסון-סה-אס-אף למשקיע אסטרטגי, באתר גלובס, 20 בפברואר 1997
↑  בלומברג, פאריס -, ‏ג'י-אי-סי מארקוני לא אישרה שהיא מעוניינת ברכישת תומסון סה-אס-אף, באתר גלובס, 31 במרץ 1997
↑  שירות פייננשל טיימס, ‏מיזוג של הדחויות?: DASA הגרמנית ותומסון CSF הצרפתית לקראת מו"מ, באתר גלובס, 20 בינואר 1999
↑  בלומברג, פריס, ‏פרסום כוונה לרכוש את ראקאל העלה מניית תומסון CSF ב-%6.7, באתר גלובס, 4 בינואר 2000
↑  שירות בלומברג, פאריז, ‏תומסון קונה את ראקל במחיר מציאה: 2.17 מיליארד דולר, באתר גלובס, 16 בינואר 2000
↑  איי אונליין, אלביט מערכות וחץ הכסף זכו במכרז המלט""ים של משרד ההגנה הבריטי, באתר TheMarker‏, 12 ביוני 2000
| --- | --- |
בקרת זהויות :  NLI: 987007318864205171  BnF: cb118677116 (data)  ISNI: 0000 0001 0943 5981  LCCN: n81104352  SUDOC: 026427737  VIAF: 140265347   WorldCat (עם VIAF): 140265347
בת אהובת אל

בַּת אֲהוּבַת אֵל הוא פיוט הנאמר בקהילות עדות המזרח במהלך חודש אלול וב' ימי ראש השנה.
מבנה הפיוט

הפיוט בנוי מתשעה בתים שיוצרים אקרוסטיכון "בנימן חזק א". בפיוט אין חריזה בין הבתים, אלא רק בתוך הבתים. בכל בית יש שלוש חריזות. שתי השורות הראשונות חרוזות פעמיים - בהברה השביעית של שתיהן, ובהברה העשירית של שתיהן. השורה השלישית היא רק בת שבע הברות, והיא חרוזה עם ההברה השביעית של השורה הרביעית (בחריזה נפרדת משתי השורות הראשונות) ובשורה הרביעית בהברה העשירית יש חריזה עם ההברה העשירית של שתי השורות הראשונות.
לפיוט שני חלקים: בחלק הראשון מתואר עם ישראל ("בת אהובת אל") הקמה להתפלל לפני אביה ולהתחנן שיסלח על חטאותיה. בחלק השני, עובר הפיוט לבקש מהקב"ה שירחם על עמו בעת עשיית המשפט בראש השנה.
אמירת הפיוט

הפיוט נאמר בחלק מקהילות עדות המזרח בסיום הסליחות, לאחר קדיש תתקבל ואמירת שיר המעלות.
כמו כן, חציו השני של הפיוט (מהבית "חון תחון") נאמר בלילה השני של ראש השנה, במקום הפיוט אחות קטנה שנאמר בלילה הראשון.
הערות שוליים

↑  מסתדר יותר לפי הפיוט והחריזה[דרושה הבהרה]